Author: MPSR MPSR
Last saved by: sulik

Nariadenie vlády 
Slovenskej republiky

z 19. mája 2004

o požiadavkách na obchod s koňovitými zvieratami určenými na súťaženie a o  ustanovení podmienok  účasti  na pretekoch

Vláda Slovenskej republiky podľa § 2 ods. 1 písm. k) zákona č.19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. a na vykonanie § 3 ods. 2 zákona č. 488/2002 Z. z. o veterinárnej starostlivosti a zmene niektorých zákonov nariaďuje:

§ 1

Týmto nariadením sa zabezpečuje harmonizácia požiadaviek na ochranu zvierat pre oblasť obchodu s koňovitými zvieratami určenými na súťaženie a pre ustanovenie podmienok ich účasti na pretekoch.

§ 2

Na účely tohto nariadenia sa rozumie
a)	koňovitými zvieratami domáce zvieratá druhu kone,   osly alebo ich kríženci,
b)	registrovanými koňovitými zvieratami koňovité zvieratá, ktoré sú zapísané, zaregistrované alebo oprávnené na zápis do plemennej knihy   a identifikované identifikačným dokladom podľa osobitného predpisu^),

^)  § 8 nariadenia vlády Slovenskej republiky č.295/2003 Z.z.  o zootechnických a genealogických požiadavkách na obchodovanie s koňovitými zvieratami, ich spermou, vajíčkami a embryami.

c)	plemennou knihou každá kniha, register alebo nosič informácíí 
1.   ktoré vedie plemenárska organizácia podľa osobitného predpisu^),

^) Zákon č. 194/1998 Z. z. o šľachtení a plemenitbe hospodárskych zvierat a o zmene a doplnení zákona 
č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 488/2002 Z. z.

2.	do ktorej sa zapisujú alebo registrujú koňovité zvieratá s uvedením všetkých ich známych predkov,
d) pretekami  súťaž koňovitých zvierat vrátane dostihov, parkúrového skákania,  súťaží všestrannej spôsobilosti, drezúry, vozatajských súťaží a exhibícií.

§ 3

 Pravidlá  pretekov nesmú rozlišovať medzi koňmi registrovanými v Slovenskej republike alebo v členských štátoch, v ktorých sa konajú preteky a koňmi registrovanými v iných členských štátoch alebo koňmi pochádzajúcimi zo Slovenskej republiky alebo z iných členských štátov, v ktorých sa konajú preteky a koňmi pochádzajúcimi z  iných členských štátov (ďalej len“ zákazy  rozlišovania “).

§ 4

(1) Zákazy rozlišovania  sa vzťahujú   na
a)	požiadavky na účasť  na pretekoch, 
b)	rozhodovanie  jednotlivých pretekov,
c)	peňažné ceny alebo zisky, ktoré môžu plynúť z pretekov.

(2) Zákazy  rozlišovania   neovplyvnia organizáciu
a)	pretekov rezervovaných pre koňovité zvieratá registrované v špecifickej plemennej knihe s účelom umožniť šľachtenie plemena,
b)	regionálnych pretekov určených na   triedenie   koňovitých zvierat,
c)	historických  podujatí alebo tradičných podujatí.

(3) Slovenská jazdecká federácia (ďalej len „federácia“)  informuje Komisiu Európskych spoločenstiev o  vyčlenení určitej sumy z peňažných cien alebo ziskov, uvedených v odseku 1 písm. c) na ochranu, rozvoj a skvalitnenie šľachtenia koňovitých zvierat.

(4)   Na účely uvedené v odseku 3 je federácia  oprávnená vyberať určitý percentuálny podiel, ktorý nepresiahne 20 percent z peňažných súm uvedených  v odseku 1 písm.c) pri každých pretekoch alebo type pretekov . 

§ 5

(1) Až do prijatia právnych aktov Európskeho spoločenstva a Európskej únie  je  federácia  povinná dôvody, pre ktoré sa odmietne zápis na preteky  koňovitému zvieraťu registrovanému v inom  členskom štáte, písomne oznámiť vlastníkovi  zvieraťa alebo jeho poverenému  zástupcovi.

(2)  Ak nastanú okolnosti podľa odseku 1 vlastník zvieraťa  alebo jeho  poverený  zástupca môžu požiadať o vypracovanie odborného posudku podľa osobitného predpisu^).

^3)  Nariadenie vlády Slovenskej republiky č.292/2003 Z.z. o podrobnostiach veterinárnych kontrol pri výmenách produktov živočíšneho pôvodu s členskými štátmi.

§ 6

Týmto nariadením sa  preberá právny akt Európskych spoločenstiev a Európskej únie   uvedený v prílohe.

§ 7

           Toto nariadenie nadobúda účinnosť  1. júna 2004.

Mikuláš Dzurinda, v. r. 
predseda vlády
Slovenskej republiky